# Referat fra bestyrelsesmøde i IBOS

| Dato og tidspunkt | 4. juni 2024 kl. 14.00 – 16.00 |
| --- | --- |
| Sted | IBOS, Rymarksvej 1, 2900 Hellerup, lokale M1 |
| Deltagere | Ask Abildgaard, DBS (forperson) Claus Bjørn Billehøj, Partner Mobilize Strategy Consulting Isabelle Simone Genevey, IBOS  Jes Diemer, IBOS Kristine Henriksen, Gladsaxe Kommune Lise Plagborg, IBOS Louise Bøttcher, DPU/Aarhus Universitet  Marie Fasmer, IBOS  Nick Elhøj, Blinde- og svagsynedes interessegruppe for erhverv og uddannelse Nils Bo Hermansen, LFBS (næstforperson) Pia Boisen, Region Hovedstaden  Silas Balder Erichsen, IBOS Ida Raunkiær, DBSU |
| Afbud | Klaus Poulsen, Hørsholm Kommune  Erik Vinding, Borgerrepræsentationen København Thor Ryom, DBSU |
| Referent | Nina Borgen, IBOS |

## Dagsorden

### Punkt 1 Præsentationsrunde v. alle

Ida Raunkiær, landsforperson for DBSU, deltog i mødet på vegne af Thor Ryom, der ellers er DBSU’s repræsentant i bestyrelsen.

### Punkt 2 Valg af næstforperson v. Ask

I forlængelse af samarbejdet med Københavns Kommune om at beskrive styringsforståelsen af IBOS er bestyrelsens vedtægter blevet gennemgået af jurister i Københavns Kommune. Der er i den forbindelse foretaget få ændringer i vedtægternes ordlyd. Med opdateringen af vedtægterne er det blevet indført, at der skal vælges en næstforperson. Det er i forretningsordenen beskrevet, at posten som forperson eller næstforperson for bestyrelsen så vidt muligt skal besættes af et medlem udpeget af brugerorganisationerne.

Nils Bo Hermansen, der repræsenterer Landsforeningen af forældre til blinde- og svagsynede, meldte sig som næstforperson og blev valgt af en samlet bestyrelse. Bestyrelsen ønsker Nils Bo stort tillykke.

### Punkt 3 Gennemgang af centrale pointer fra seneste bestyrelsens strategiske udviklingsfokus v. Marie Fasmer

Bestyrelsesmøderne har i 2024 uddannelse og beskæftigelse som gennemgående temaer.

For at sikre kontinuitet mellem møderne gennemgår Marie de væsentligste pointer fra bestyrelsesmødet i marts, som også var det første møde i 2024.

Formålet med det første møde var at skabe en fælles baseline samt drøfte den aktuelle situation for personer med synshandicap i uddannelsessystemet og på arbejdsmarkedet, samt at udfolde de barrierer og udfordringer, der står i vejen for, at personer med nedsat syn i endnu højere grad bliver repræsenteret både i uddannelsessystemet og på arbejdsmarkedet.

Dagens bestyrelsesmøde vil omhandle unge og uddannelse, og mødet i september vil fokusere på beskæftigelse samt overgangen til beskæftigelse. Det sidste møde i december vil indebære en opsamling på bestyrelsens arbejde om uddannelse og beskæftigelse, en sidste kvalificering af IBOS’ strategiske udvikling vedrørende uddannelse og beskæftigelse samt drøftelse af bestyrelsens videre arbejde.

Endemålet for bestyrelsens arbejde i 2024 er, at bestyrelsen bidrager til IBOS’ videre udvikling af eksisterende og nye indsatser vedrørende uddannelse og beskæftigelse.

### Punkt 4 IBOS’ indsatser for elever i ungdomsuddannelse v. Silas Balder Erichsen og Marie Fasmer

Silas gennemgik udviklingen af antallet af SPS-indsatser fra 2019 og frem til april 2024 samt udviklingen af unikke brugere i samme periode, og fordelingen af valg af ungdomsuddannelse blandt IBOS’ brugere.

IBOS har overordnet set oplevet en stigning i antallet af SPS-forløb fra 2019 til nu. Det blev fremhævet, at stigningen i antallet af SPS-ansøgninger er en generel tendens, idet uddannelserne er blevet bedre til at opfange de unge, der har udfordringer, samt at vide, at der kan søges om en SPS-indsats.

Det fremlagte data på bestyrelsesmødet samt det fremsendte notat omhandlende IBOS’ brugere på SPS-forløb skabte grundlag for de faglige drøftelser i bestyrelsen.

Ask Abildgaard samlede op til sidst og fremhævede følgende som de væsentligste pointer fra bestyrelsens drøftelser vedrørende unge og uddannelse:

* Det er vigtigt ikke kun at betragte det som et individuelt problem, men også som en organisatorisk udfordring og en samfundsmæssig opgave. Derfor kan IBOS spille en større rolle i at støtte de unge på uddannelsesstederne eller på vej ved at række ud over sine egne organisatoriske rammer og styrke indsatsen på uddannelsesinstitutionerne.
* IBOS kan styrke sin indsats med de unge ved at koble uddannelsesinstitutioner, undervisere og elever, arbejde med forbilleder, historier med gode praksiseksempler og mentorfunktioner. Fx ved at give de unge en platform, fremfor at det altid er "de voksne", der ved bedst og formidler. Fx ved at skabe et rum og møder, hvor studiestrategier og erfaringer kan udveksles mellem de unge og mellem uddannelsesinstitutionerne.
* Der er behov for øget viden om, hvilke erhvervsuddannelser der er relevante for unge med synshandicap.
* Samtidig er det nødvendigt at nå dem, der ikke får en studiestartsdag i dag – særligt i lyset af data, der viser, at de, som først får en SPS-indsats senere i uddannelsesforløbet, klarer sig dårligere end dem, der kommer ind tidligt (selvom der skal tages højde for bias i denne data).
* Hvad angår spørgsmålet om, hvordan IBOS styrker sin tiltrækningsværdi over for den unge målgruppe, skal IBOS fremover blive endnu klogere på, hvad der er de virksomme ingredienser udover de samfundsmæssige – hvad er det for en hverdagspraksis, der virker for de unge og sikrer, at de kommer på en uddannelse og gennemfører den?

### Punkt 5 Strategiske fokuspunkter vedr. uddannelse og ungemålgruppen i udviklingsstrategien for 2025 og frem v. Marie Fasmer

Marie præsenterede de strategiske fokuspunkter, som IBOS i øjeblikket arbejder med, og som skal danne grundlaget for den kommende strategi 2025 og frem. Disse fokuspunkter inkluderer beskæftigelse, uddannelse og ungegruppen som centrale områder. Bestyrelsen anerkendte vigtigheden af disse strategiske mål og bidrog med værdifulde input til deres videre udvikling og præcisering.

### Punkt 6 Handicapaftalen v. Ask Abildgaard

Punktet skubbes til næste møde eller en skriftlig proces, da tiden blev fyldt ud med strategiske og faglige drøftelser.

### Punkt 7 Eventuelt

Datoerne for de to resterende bestyrelsesmøder i 2024 er:

* Tirsdag den 24. september 2024 kl. 14.00 - 16.00
* Tirsdag den 3. december 2024 kl. 14.00 - 16.00

Derudover var der intet under eventuelt.